Forstår ikke hvorfor VIF slapp spissjuvelen
- Jeg ble overrasket. De burde vært mer tålmodige med Aaron og gitt ham flere sjanser. Også lot de ham gå for nesten ingenting, sier Bojan Zajic og ser bort på lagkompisen Thomassen. De er to av tre tidligere Vålerenga-spillere i Brian Deanes Sarpsborg-prosjekt. VG møtte trioen ved bassengkanten under en restitusjonsøkt før dagens gjensyn på kunstgresset på Sarpsborg stadion En av dem som får flest blikk i vannet er Aaron Samuel. Det skyldes ikke bare en solid brystkasse, men at han står med tre mål og to målgivende pasninger på fire kamper for et lag som måtte spille kvalifisering for å berge plassen forrige sesong hjelper også på. Uslepen diamant - Hverken jeg eller veldig mange av de andre spillerne skjønte mye av at de lot Aaron gå. Det er en uslepen diamant med stort potensial for videresalg. I form er det ikke mange spisser i Tippeligaen som matcher fysikken hans. Jeg kjenner ikke historien bak, men som spiller skjønte jeg lite av at han fikk dra. Når det er sagt tror jeg vi alle tre er ganske fornøyde med å være der vi er nå, sier Joachim Thomassen. Venstrebacken er født og oppvokst i Sarpsborg, og beholdt huset i østfoldbyen også mens han slet med å få spilletid i Vålerenga. - Da ting ble som de ble, ville jeg bort. Jeg hadde en fin tid der med gutta og sånn, men det ble ikke helt slik som det ble forespeilet meg da jeg dro dit. Klanen er fantastisk, men jeg har ingen andre følelser for klubben enn at jeg spilte der i to og et halvt år, sier 25-åringen som håper å bli skadefri til møtet med gamle lagkamerater mandag. Det var Martin Andresen som hentet Samuel til Norge og Vålerenga sommeren 2012. Nigerianeren ble beskrevet som en uslepen diamant, men fikk få sjanser i Oslo-klubben og ville vekk. Ett år etter at han gjestet Norge for første gang ble Samuel solgt til Sarpsborg hvor han i fjor høst bidro til å berge klubben fra nedrykk. Imponerende spill førte til at han i vinter fikk vise seg frem på trening i Monaco. - Vålerenga er min gamle klubb, men det blir ikke så spesielt å møte dem selv om jeg er takknemlig for at de hentet meg til Europa. Det var annerledes før da de hadde spillere som Fellah, Ogude og Zajic, sier Samuel kun iført en blå Sarpsborg-shorts. Måtte selge VIF-trener Kjetil Rekdal krever å bli trodd på at han er glad for at Samuel og Zajic nå lykkes i Sarpsborg. Han tror begge hadde spilt i blått på Ullevaal nå dersom økonomien på Valle hadde vært på stell. - Vi var i en situasjon hvor vi måtte selge. Da selger man de det er størst interesse for. I tillegg var Aaron utålmodig. Vi har en god eierandel i spilleren fortsatt, og det er for dumt å hevde vi ikke så talentet hans, sier Rekdal.
Joachim Thomassen (25) hevder han ikke var den eneste Vålerenga-spilleren som lurte på hva klubbledelsen på Valle drev med da Aaron Samuel (19) ble solgt til Sarpsborg.